Адыгэ лъэпкъыр куэд щIауэ дызэжьа макъ телъыджэ
Музыкэ театрым уэрэджыIакIуэ щIалэ ДыщэкI Артур «Япэрей» фIэщыгъэм щIэт концерт щитащ. Адыгэ эстрадэм и уэгум иджыри зы вагъуэ къыщызэрыунэхуар пшыхьым щIэса дэтхэнэм дэтхэнэми хьэкъ щыхъуащ пшыхь дахэм.
ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист Хьэмырзэ Ахьмэд-рэ «Кабардинка» къэрал академи- ческэ ансамблым хэт ГъущIо Сюзаннэрэ пшыхьыр къызэIуаха иужь, пшынэбзэр щызэрылъэлъ, адыгэбзэ къабзэмрэ макъ лъэщымрэ я IутIыж концертым ирагъэжьащ.
Утыку къызэрихьэрэ куэд мыщIами, псынщIэу цIыхухэм ягу дыхьэн, къыдихьэхын ДыщэкIым хузэфIэкIащ. Лъагъуныгъэм, ныбжьэгъугъэм, адыгагъэм, адэ хэкужьым, адыгэ джэгум, анэм, нэгъуэщI куэдми ятеухуа уэрэд дахэхэр жиIащ абы.
ДыщэкIым мыр и япэ пшыхьу щытми, пэшым цIыхур щIэзу къекIуэлIат, хущIегъуэжа къахэкIауи фIэщщIыгъуейщ. Абы зэпымыууэ хуаIэт Iэгуауэ инхэм щIалэщIэр зэригъэгушхуэм шэч хэлътэкъым. ЦIыкIури инри, жьыри щIэри щыплъагъурт а пэшым, абы и уэрэд жыIэкIэм гупсэхугъуэ къазэрыритыр нэрылъагъуу. Пэжу, ДыщэкI Артур хуэдэ уэрэджыIакIуэ адыгэ лъэпкъыр куэд щIауэ пэплъат.
«ХъуэпсапIэ нэхъыщхьэу сиIар нобэ къызэхъулIащ», — щыжиIащ Артур пшыхьым и кIэухым. Концертым и кIыхьагъкIэ ДыщэкIым къыдежьууэ, макъамэ Iэмэпсымэхэм еуэу и щIыбым къыдэтащ КъБР-м щIыхь зиIэ и артист Лосэн Тимур къызэригъэпэща «Бзэрабзэ», «Джэраджэ» гупхэр. Абыхэм я цIэр фIыкIэ иджыри куэдрэ зэрызэхэтхынур хьэкъщ.
Адыгэм и мызакъуэу, хамэ къэрал уэрэдхэри къызэрехъулIэр я фIэщ ищIащ Артур пшыхьым кърихьэлIахэм.
— «Бзэрабзэ» гупым къахэжаныкIа АртуркIэ догушхуэ, — жеIэ ДыщэкIым и пшыхьыр къыхузэзыгъэпэща, и альбомыр къыдэгъэкIынымкIэ сэбэпышхуэ къыхуэхъуа, уэрэд куэд хуэзытха Лосэн Тимур. — Абы зэрыцIыкIурэ уэрэд жеIэ. Мы щIалэр къыщалъхуа лашынкъей и закъуэкъым мы пщыхьэщхьэр зи гуфIэгъуэр, зэрыкъэбэрдейуэ зэрыгушхуэ хъун уэрэджыIакIуэщ Артур. Гъуэгу махуэ! Уи ехъулIэныгъэщIэхэмкIэ куэдрэ дыбгъэгуфIэну ди гуапэщ, — зыхуигъэзащ Лосэным ДыщэкI Артур.
Музыкэ театрым и уэрэджыIакIуэ, УФ-м щIыхь зиIэ и артист Батыр Мухьэдин и псалъэхэм я пэщIэдзэм, Артур и адэ-анэмрэ и анэшхуэмрэ ехъуэхъуащ.
— Артур уэрэд жыIэным и лIэужьыгъуэ куэдым хуэIэзэ уэрэджыIакIуэщ, ауэ нэхъыбэу абы и макъыр оперэм хуэщIащ. Талант ин зыбгъэдэлъ цIыхущ. УефIэкIуэну си гуапэщ, — жиIащ Батырым.
Лашынкъей къуажэ администрацэм и Iэтащхьэ Хьэгъэжей Хьэсэн, ДыщэкIхэ я лъэпкъ хасэм и тхьэмадэ ДыщэкI Хьэзрэталий, Тхьэзэплъыж Мухьэмэд сыми хъуэхъукIэ зыхуагъэзащ лъэбакъуэ дахэ зыча щIалэ-щIэм.
— Сынохъуэхъу, си къуэш. Уэ пхуэдэ уэрэджыIакIуэр зырызщи, «хьет» жегъэIэ. УэрэджыIакIуэр цIэрыIуэ зыщIыр уэрэдщ, Лосэным пхуитх уэрэдхэр уасэншэщ, Урысей псом укъыщацIыхуну си гуапэщ, — жиIащ уэрэджыIакIуэ цIэрыIуэ, режиссёр Хъыжьрокъуэ СулътIан.
«Япэрей» фIэщыгъэм щIэту Артур иджыблагъэ къыдигъэкIа и диск зыбжанэ насыпырыхькIэ щагуэшащ пшыхьым. Апхуэдэуи къыхагъэщащ ахэр «Адыгэ унэ» тыкуэн-музейм хуей дэтхэнэми къызэрыщигъуэтыфы- нур.
Пшыхьым и кIэухым Артур фIыщIэ хуищIащ и Iуэхур къыдэзыгъэпсынщIахэу «Кабардинка», «Бзэрабзэ», «Джэраджэ» гупхэм, Лосэн Тимур, Балэ Аслъэн, Хьэгъэжей Хьэсэн, Бэчыжь Аслъэн, Лий Аслъэн сымэ, нэгъуэщIхэми.
Джэгур уджкIэ яух. Концерт нэужьым зэхаша пщIантIэ джэгур куэдым гуIэфIтещIэж ящыхъуат.
Щомахуэ Залинэ.
